राजस्थान: सरकारी स्कूल में दलित छात्राओं का दाल परोसना रसोईये को गुज़रा नागवार, खाना फेंकने को कहा
राजस्थान के उदयपुर के आदिवासी अंचल में दलितों से छुआछूत का एक मामला सामने आया है।
यह चौंकाने वाला मामला उदयपुर के गोगुंदा क्षेत्र के भारोडा गांव का है। यहां राजकीय उच्च प्राथमिक विद्यालय में दलित बच्चियों की ओर से खाना परोसने पर पूरे खाने को फेंकवा देने का मामला सामने आया है। खाना बाहर फेंकने की घटना के बाद दलित छात्रा डिंपल मेघवाल और नीमा मेघवाल ने स्कूल के कुक लालूराम गुर्जर पर भेदभाव करने का आरोप लगाया है।
एनबीटी की रिपोर्ट के अनुसार मामला सामने आने के बाद ग्रामीणों ने गोंगुदा थाने में कुक लालूराम गुर्जर के ख़िलाफ़ मामला दर्ज करवाकर पुलिस से क़ानूनी कार्यवाही की मांग की। इस पर पुलिस अधिकारी भूपेंद्र सिंह ने तफ़्तीश कर 55 वर्षीय लालूराम गुर्जर को गिरफ़्तार कर लिया। इस कार्यवाही के बाद भूपेंद्र सिंह ने बताया कि जांच में प्रथम दृष्टया आरोप साबित हुआ है। 55 वर्षीय आरोपी कई वर्षों से यहां काम कर रहा था। अब तक वह अपने गिने-चुने बच्चों से ही खाना परोसवाता था। मगर दलित बच्चियों के दाल परोसने पर उसको आपत्ति हुई। लिहाज़ा उसने पूरा खाना बाहर फेंकवा दिया। मामले की जानकारी मिलने के बाद आरोपी को गिरफ़्तार कर लिया है। मामले की तफ़्तीश जारी है।
दलित बच्चियों के साथ हुए व्यवहार के बाद ग्रामीणों में रोष
जानकारी के अनुसार डिंपल और नीमा सातवीं और आठवीं कक्षा की छात्राएं हैं। सरकारी स्कूल में हुए घटनाक्रम को जान हर कोई हैरान है। वहीं छात्राओं का कहना है कि भोजन के समय खाना खा रहे बच्चों को उनकी ओर से दाल परोसी गई थी। इसके बाद कुक लालूराम गुर्जर ने नाराज़गी व्यक्त करते हुए दोनों के साथ गाली-गलौज की। उसने दूसरी जाति के छात्र-छात्राओं से कहा कि ये नीची जाति की है, इनके छुए खाने को क्यों खा रहे, फेंक दो। लालूराम के ऐसा कहने पर सवर्ण बच्चों ने खाना फेंक दिया। वहीं लालाराम ने गुंथे हुए आटे और दाल को भी फेंक दिया।
जानकारी मिलते ही स्कूल पहुंचे मेघवाल समाज के लोग
सूचना मिलने पर मेघवाल बस्ती के लोग स्कूल में पहुंचे और अध्यापकों से कुक की शिकायत की। उन्होंने बताया कि स्कूल के स्टाफ के लोगों ने कुक के कृत्य को ग़लत ठहराया और उसके सामने कहा कि स्कूल में भेदभाव नहीं होने दिया जाएगा।
उधर भरोडी गांव के राजकीय उच्च प्राथमिक विद्यालय के प्रिंसीपल और मिड-डे मील प्रभारी शिवलाल शर्मा ने बताया कि कुक लालाराम गुर्जर ने गीले आटे में मेंढक गिर जाने की बात बताई। इस पर मेरे कहने पर ही आटा फेंका गया था। बाकी स्कूल में सौहार्द्धपूर्ण वातावरण है, बच्चे एक जगह से पानी पीते हैं और एक साथ बैठकर खाना खाते हैं। उन्होंने कहा कि कुक की पुरानी सोच के कारण बात बढ़ गई, लेकिन हम समझाइश कर वातावरण नहीं बिगड़ने देंगे।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
awa_Deva awa_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva